OZNÁMENIE KOMISIE RADE Opatrenia nadväzujúce na rozhodnutie Rady 2010/320/EÚ, ktorým sa Grécko vyzýva k posilneniu a prehĺbeniu fiškálneho dohľadu a ktorým sa upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu(jún 2011) /* KOM/2011/0422 v konečnom znení */





OZNÁMENIE KOMISIE RADE Opatrenia nadväzujúce na rozhodnutie Rady 2010/320/EÚ, ktorým sa Grécko vyzýva k posilneniu a prehĺbeniu fiškálneho dohľadu a ktorým sa upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu (jún 2011) Úvod V tomto štvrťročnom oznámení sa posudzujú opatrenia, ktoré vykonalo a naplánovalo Grécko na dosiahnutie súladu s rozhodnutím Rady 2010/320/EÚ[1]. Opatrenia prijaté do konca roku 2010 boli posúdené v oznámení z 24. februára 2011[2]. Spolu so sprievodnou správou útvarov Komisie vyhotovenou v úzkej spolupráci s ECB[3] toto oznámenie zároveň prispieva k posúdeniu dodržiavania memoranda o hospodárskej a finančnej politike a memoranda o porozumení[4] v rámci dohody o pôžičke medzi Gréckom a členskými štátmi eurozóny. Toto posúdenie sa zakladá na správe, ktorú Grécko[5] predložilo Rade a Komisii, a na kontrolnej návšteve, ktorú útvary Európskej komisie spolu s MMF a ECB vykonali v rámci programu úpravy hospodárskej úpravy financovanej dvojstrannými pôžičkami zo strany členských štátov eurozóny a pohotovostnými úvermi MMF. ROZHODNUTIE RADY Z 10. MÁJA 2010 Rada prijala 10. mája 2010 rozhodnutie 2010/320/EÚ na základe článku 126 ods. 9 a článku 136 ZFEÚ, ktorým sa Grécko vyzýva k posilneniu a prehĺbeniu fiškálneho dohľadu a ktorým sa upozorňuje, aby prijalo opatrenia na zníženie deficitu považované za nevyhnutné na odstránenie nadmerného deficitu do roku 2014. Pri deficite verejnej správy vo výške 36 306 miliónov EUR na konci roka 2009 Rada vo svojom rozhodnutí požadovala od Grécka prijatie celého radu osobitných opatrení, aby celkový deficit verejnej správy nepresiahol tieto stropy: - 18 508 miliónov EUR (8,0 % HDP na základe najnovších údajov HDP) v roku 2010, - 17 065 miliónov EUR (7,6 % HDP na základe najnovších prognóz) v roku 2011, - 14 916 miliónov EUR (6,5 % HDP) v roku 2012, - 11 399 miliónov EUR (4,8 % HDP) v roku 2013 a - 6 385 miliónov EUR (2,6 % HDP) v roku 2014[6]. V rozhodnutí sa objasňuje, že výnosy z privatizácie sa v úsilí dodržať tieto stropy nezohľadňujú. V rozhodnutí sa takisto vyžaduje, aby ročný rast celkového konsolidovaného hrubého verejného dlhu nepresiahol: - 34 058 miliónov EUR v roku 2010, - 17 365 miliónov EUR v roku 2011, - 15 016 miliónov EUR v roku 2012, - 11 599 miliónov EUR v roku 2013 a - 7 885 miliónov EUR v roku 2014[7]. Rozhodnutie bolo zmenené a doplnené 7. septembra 2010 (rozhodnutie 2010/486/EÚ)[8], 20. decembra 2010 (rozhodnutie 2011/57/EÚ)[9] a 7. marca 2011 (rozhodnutie 2011/257/EÚ)[10]. Vyššie uvedené stropy celkového deficitu verejných financií a ročná zmena úrovne dlhu zostali nezmenené. PLNENIE ROZPOčTU 2010 Strop deficitu verejných financií podľa metodiky ESA sa v roku 2010 nedosiahol. Zatiaľ čo stropná hodnota deficitu ustanovená v rozhodnutí Rady na rok 2010 bola 18 508 miliónov EUR (alebo 8,0 % HDP), skutočný deficit bol 24 193 miliónov EUR (alebo 10,5 % HDP). Väčšina odchýlok od rozpočtového cieľa sa predpokladala už v prechádzajúcich štvrťročných oznámeniach a čiastočne vyplývala z nového zaradenia verejných subjektov (0,8 % HDP). Skutočný deficit validovaný Eurostatom[11] bol však takisto približne o 1 % HDP vyšší, než odhady Komisie z februára 2011[12]. Odchýlka v porovnaní s predchádzajúcim odhadom bola výsledkom prepadov príjmov, horšieho ako odhadovaného salda sociálneho zabezpečenia a hromadenia oneskorených platieb nad rámec predchádzajúcich odhadov. Pomer celkového dlhu verejných financií k HDP na konci roku dosiahol 2010 328 588 miliónov EUR alebo 142,8 % HDP. V porovnaní s rokom 2009 sa dlh zvýšil o 29 882 miliónov EUR, teda pod stropnú hodnotu ustanovenú Radou. Prvý štvrťrok 2011 V prvom štvrťroku 2011 sa dodržiavalo štvrťročné kritérium výkonnosti štátnych primárnych výdavkov ustanovených v memorande o hospodárskej a finančnej politike a memorande o porozumení. Výsledok bol 13,5 miliardy EUR v porovnaní so stropom 15 miliárd EUR. Treba poznamenať, že v porovnaní s predchádzajúcimi štvrťrokmi, počas ktorých sa strop štátnych primárnych výdavkov vymedzil na hotovostnom základe, teraz údaje zahŕňajú zmenu oneskorených platieb, ktoré dlhuje štát. Podľa dostupných informácií predstavuje výška oneskorených platieb, ktoré dlhoval štát, na konci prvého štvrťroka 2011 vyše 1,1 miliardy EUR (v porovnaní s 0,9 miliardy EUR na konci roku 2010)[13]. Počas rovnakého obdobia (upravený) celkový primárny deficit verejných financií dosiahol 806 miliónov EUR, a to oproti stropu na úrovni 2 miliardy EUR. Po prvýkrát sa v tomto kritériu takisto zohľadnilo hromadenie oneskorených platieb. Tabuľky 1 a 2 obsahujú podrobné informácie o plnení rozpočtu od januára do marca 2011 a takisto niektoré údaje za máj 2011. Tabuľka 1: Plnenie rozpočtu (január – marec 2011) 2010 | 2011 | na hotovostnom základe (mil. EUR) | január − marec | % zmena január − marec | zmena rozpočtu v % | Celkové príjmy | 12 362 | 11 732 | – 5,1 | 8,5 | Príjmy pred vrátením daní | 13 141 | 11 931 | – 9,2 | 5,6 | Vrátenie daní | 1 057 | 825 | – 21,9 | – 23,7 | Kapitálové príjmy | 275 | 609 | 121,5 | 27,7 | Výdavky NATO | 3 | 17 | Celkové výdavky | 16 732 | 16 435 | – 1,8 | 6,6 | Primárne výdavky | 12 373 | 12 086 | – 2,3 | 1,9 | Minulé dlhy nemocníc | - | 375 | Vojenské platby a NATO | - | 50 | Žiadosti o splatenie záruk (od verejnej správy) | 46 | 10 | – 78,3 | 0,0 | Úroky | 2 797 | 3 237 | 15,7 | 20,4 | Kapitálové výdavky | 1 516 | 677 | – 55,3 | 0,6 | Zostatok štátneho rozpočtu | – 4 370 | – 4 703 | 7,6 | – 3,9 | Zmena v oneskorených platbách | - | 263 | - | - | Štátne primárne výdavky | 13 935 | 13 461 | – 3,4 | - | Saldo verejných financií (*) | - | 191 | - | - | Saldo sociálneho zabezpečenia (*) | - | 605 | - | - | Iné | - | – 9 | - | - | (Upravené) saldo verejných financií | - | – 4 179 | - | - | (Upravené) primárne saldo verejných financií (**) | - | – 806 | - | - | Zdroj: Hlavný účtovný úrad, Ministerstvo financií Grécka a vlastné kalkulácie. (*) Na základe bankovej štatistiky Gréckej národnej banky (Bank of Greece). (**) S vylúčením štátnych podnikov a väčšiny mimorozpočtových fondov. | Tabuľka 2: Plnenie rozpočtu (január – marec 2011) 2010 | 2011 | na hotovostnom základe (mil. EUR) | január − máj | % zmena január − máj | zmena rozpočtu v % | Celkové príjmy | 20 069 | 19 019 | – 5,2 | 8,5 | Príjmy pred vrátením daní | 21 508 | 20574 | – 4,3 | 5,6 | Vrátenie daní | 1 751 | 2 234 | 27,6 | – 23,7 | Kapitálové príjmy | 309 | 661 | 113,9 | 27,7 | Výdavky NATO | 3 | 18 | Celkové výdavky | 29 169 | 29 293 | 0,4 | 6,6 | Primárne výdavky | 20 418 | 21 292 | 4,3 | 1,9 | Minulé dlhy nemocníc | - | 375 | - | Vojenské platby a NATO | 68 | 66 | - | Žiadosti o splatenie záruk (od verejnej správy) | 56 | 15 | – 73,2 | 0,0 | Úroky | 5 397 | 5 844 | 8,3 | 20,4 | Kapitálové výdavky | 3 230 | 1 701 | – 47,3 | 0,6 | Zostatok štátneho rozpočtu | – 9 100 | – 10 274 | 12,9 | – 3,9 | Štátne primárne výdavky | 23 772 | 23 449 | – 1,4 | Zdroj: Hlavný účtovný úrad, Ministerstvo financií Grécka a vlastné kalkulácie. | 4. Vyhliadky na rok 2011 a roky 2012 – 2014 Podľa prognóz útvarov Komisie, MMF a ECB v kontexte štvrtej hodnotiacej misie programu úpravy hospodárstva (máj 2010), ak by sa neprijali žiadne ďalšie opatrenia, deficit v roku 2011 by prekročil 10 % HDP. To predstavuje fiškálny rozdiel takmer 3 % HDP nad stropom deficitu, ktorý je 7,5 % HDP[14]. Veľmi veľké rozdiely boli takisto v rokoch 2012 až 2014: 5 % v roku 2012, 7 % v roku 2013 a takmer 10 % v roku 2014. Rozdiel bol spôsobený hlavne významným prepadom príjmov, neuspokojivým daňovým príjmom, oneskoreným vykonávaním fiškálnych opatrení v rozpočte na rok 2011, ako aj účinkom fiškálnych výsledkov v roku 2010, ktoré boli horšie než sa očakávalo. Takisto sa nebudú implementovať niektoré opatrenia, ktoré predtým schválila Komisia a ktoré sú súčasťou rozpočtu na rok 2011 (napr. zjednotenie zdaňovania vykurovacieho oleja a nafty na použitie v doprave). Zdá sa, že recesia bola hlbšia a dlhšia, než sa doteraz predpokladalo. Hospodárska činnosť sa v roku 2010 znížila o 4½ %, t. j. o niečo viac, než sa predpokladalo na začiatku programu a pri nasledujúcich hodnoteniach. Súčasná prognóza útvarov Komisie na rok 2011 je 3,8 % zníženie reálneho HDP v porovnaní s 2,5 % v úvodnom programe. Podľa gréckeho zákona o rozpočtových pravidlách sa od vlády požaduje pripraviť strednodobú fiškálnu stratégiu na roky 2012 – 2015. V kontexte tejto stratégie grécka vláda oznámila prijatie ďalších fiškálnych opatrení na roky 2011 – 2015 s cieľom znížiť deficit počas tohto obdobia. Tieto opatrenia sú charakterizované rôznymi úrovňami rizík spojenými s ich vykonávaním. V roku 2011 a v roku 2012 je toto riziko porovnateľne nižšie, pretože sa nezohľadňovali príjmy získané vďaka zlepšeniu dodržiavania daňovej disciplíny a konsolidácie zväčša pochádza z rozšírenia daňových základov a zvýšenia daňových sadzieb (3,1 miliardy EUR v roku 2011) a znížení mzdových nákladov vo verejnom sektore, ako aj vo výdavkoch na sociálne účely (škrty výdavkov dosahujú 3,4 miliardy EUR v roku 2011). Ďalšie opatrenia s cieľom nepresiahnuť strop deficitu na rok 2011 a strednodobá fiškálna stratégia (MTFS) do roku 2015 budú podľa očakávaní zahŕňať (grécka vláda sa ako obyčajne zaviazala rokovať s Komisiou, ECB a MMF, ak by bolo potrebné prehodnotiť tieto opatrenia): - škrty v mzdových nákladoch aspoň o 770 miliónov EUR v roku 2011 a ďalších 600 miliónov EUR v roku 2012, 448 miliónov EUR v roku 2013, 306 miliónov EUR v roku 2014 a 71 miliónov EUR v roku 2015 prostredníctvom znižovania počtu zamestnancov nad rámec pravidla „1 prijatý zamestnanec za 5 odchádzajúcich“ (1 za 10 v roku 2011); zvýšenia týždennej dĺžky pracovného času pre zamestnancov verejného sektora z 37,5 na 40 hodín a zníženie výšky odmeny za prácu nadčas; zníženia počtu odmeňovaných výborov a komisií; zníženia ďalších dodatočných režimov náhrad, príplatkov a prémií; zníženia počtu zmluvných dodávateľov (50 % v roku 2011 a ďalších 10 % od roku 2012); dočasného zmrazenia automatického zvyšovania miezd; využívania novej tabuľky odmeňovania; zavedenia čiastočných pracovných úväzkov vo verejnom sektore a neplatenej dovolenky; zníženia počtu prijatých na vojenské a policajné akadémie, presunu nadbytočných zamestnancov medzi rezervné pracovné sily, ktoré dostávajú v priemere 60 % základnej mzdy, a zníženia príplatku za produktivitu o 50 %; - škrty v prevádzkových výdavkoch štátu v roku 2011 aspoň o 190 miliónov EUR a ďalších 92 miliónov EUR v roku 2012, 161 miliónov EUR v roku 2013, 323 miliónov EUR v roku 2014 a 370 miliónov EUR v roku 2015 prostredníctvom zavedenia elektronického obstarávania vo všetkých prípadoch verejného obstarávania; racionalizácie výdavkov na energie verejných služieb; zníženia výdavkov na prenájom v dôsledku efektívnejšieho využívania verejného majetku; zníženia všetkých telekomunikačných výdavkov, zrušenia bezplatnej distribúcie periodík; zníženia prevádzkových výdavkov vo všetkých oblastiach bežného rozpočtu; zavedenia referenčných úrovní verejných výdavkov po roku plného fungovania systému MIS v oblasti výdavkov verejnej správy; - škrty vo výdavkoch mimorozpočtových fondov a presun do iných subjektov aspoň 540 miliónov EUR v roku 2011 a ďalších 150 miliónov EUR v roku 2012, 200 miliónov EUR v roku 2013, 200 miliónov EUR v roku 2014 a 150 miliónov EUR v roku 2015 prostredníctvom posúdenia mandátu, hospodárnosti a výdavkov všetkých subjektov subvencovaných verejným sektorom a ich fúzií a zrušenia subjektov; fúzií/zrušenia subjektov a zníženia subvencií vzdelávacím inštitúciám (školám, vyšším vzdelávacím inštitúciám); zníženia štátnych dotácií subjektom mimo verejnej správy a akčného plánu zrušenia a fúzie subjektov, ako aj znižovania počtu ich zamestnancov; - úspory v štátnych podnikoch v roku 2012 aspoň 414 miliónov EUR a ďalších 329 miliónov EUR v roku 2013, 297 miliónov EUR v roku 2014 a 274 miliónov EUR v roku 2015 prostredníctvom zvýšenia príjmov OSE, OASA a iných podnikov, vykonávania reštrukturalizačných plánov a privatizácie v gréckych systémoch obrany, gréckom leteckom priemysle, gréckej korporácii konských dostihov; predaja podnikových aktív súvisiacich s vedľajšími činnosťami; zníženia osobných výdavkov; zníženia operačných výdavkov, fúzií a zrušenia podnikov; - škrty v operačných výdavkoch súvisiacich s obranou v roku 2013 aspoň o 133 miliónov EUR a ďalších 133 miliónov EUR v roku 2014 a 134 miliónov EUR v roku 2015 nad rámec zníženia v oblasti obstarávania vojenského vybavenia (vojenských dodávok) o 830 miliónov EUR od roku 2010 do roku 2015. - škrty v zdravotníckych a farmaceutických výdavkoch v roku 2011 aspoň o 310 miliónov EUR a ďalších 697 miliónov EUR v roku 2012, 349 miliónov EUR v roku 2013, 303 miliónov EUR v roku 2014 a 463 miliónov EUR v roku 2015 prostredníctvom novej „mapy v zdravotníctve“ a súvisiaceho zníženia nákladov nemocníc; prehodnotenia mandátu a nákladov iných ako nemocničných subjektov, ktoré sú pod dohľadom ministerstva zdravotníctva; zavedenia centrálneho systému obstarávania; zníženia priemerných nákladov na jednotlivé prípady prostredníctvom roztriedenia hospitalizačných prípadov („ case mixing“ ); zníženia rozsahu služieb poskytovaných nepoisteným osobám (funkcia „strážcu brány“); zavedenia poplatkov za služby poskytované cudzincom; prevádzky národnej organizácie pre primárnu zdravotnú starostlivosť (EOPI); dôkladnej kontroly ručne napísaných receptov, ktoré vykoná inštitút sociálneho poistenia (IKA); rozšírenia zoznamu liekov, na ktoré nie je potrebný lekársky predpis; nových cien liekov; zavedenia ceny poistenia v sektore sociálneho zabezpečenia a úplného zavedenia elektronického predpisovania liekov. - škrty v sociálnych dávkach v roku 2011 aspoň o 1 188 miliónov EUR a ďalších 1 230 miliónov EUR v roku 2012, 1 025 miliónov EUR v roku 2013, 1 010 miliónov EUR v roku 2014 a 700 miliónov EUR v roku 2015 prostredníctvom úpravy doplnkových dôchodkových programov a následného zmrazenia až do roku 2015; zmrazenia základných dôchodkov; reformy systému invalidných dôchodkov; sčítania dôchodcov a krížovej kontroly osobných údajov so zavedením čísla sociálneho zabezpečenia a hornej hranice dôchodkov; racionalizácie kritérií pre dôchodcov (EKAS); racionalizácie dávok a oprávnených osôb OEE-OEK a OAED; škrtov v paušálnych platbách vyplácaných pri odchode do dôchodku; krížovej kontroly osobných údajov od zavedenia stropu pre zamestnávateľov, ktorí môžu vstúpiť do systémov OAED; zníženia výšky základného dôchodku stanovovanej fondom sociálneho zabezpečenia OGA (úrad pre poľnohospodárske zabezpečenie) a nižších dôchodkových prahov iných fondov sociálneho zabezpečenia a sprísnenie kritérií na základe trvalého bydliska; zníženia nákladov na sociálne dávky prostredníctvom krížovej kontroly údajov; jednotnej regulácie zdravotných dávok pre všetky fondy sociálneho zabezpečenia; jednotných zmlúv so súkromnými nemocnicami a zdravotnými strediskami; preskúmania sociálnych dávok v hotovosti a v naturáliách s cieľom zrušiť najmenej efektívne dávky; zvýšenia osobitného príspevku (zákon č. 3863/2010) pre dôchodcov, ktorých mesačný dôchodok presahuje 1 700 EUR; zvýšenia osobitného sociálneho príspevku plateného dôchodcami mladšími než 60 rokov s mesačným dôchodkom vyšším než 1 700 EUR; zavedenia osobitného viazaného príspevku k doplnkovým dôchodkom nad 300 EUR mesačne a zníženia prevodov do dôchodkových systémov NAT (dôchodkový systém pre námorníkov) a OTE a zodpovedajúceho zníženia dôchodkov. - škrty v ostatných výdavkoch v roku 2014 aspoň o 150 miliónov EUR a ďalších 250 miliónov EUR v roku 2012, 175 miliónov EUR v roku 2013, 170 miliónov EUR v roku 2013 a 160 miliónov EUR v roku 2015 prostredníctvom škrtov v nákladoch miestnej samosprávy financovanej zo štátnych subvencií; - škrty vo výdavkoch z rozpočtu na verejné investície (verejné investície financované z domácich zdrojov, dotácie súvisiace s investíciami) a administratívnych nákladoch súvisiacich s národným strategickým referenčným rámcom (ESPA) o 950 miliónov EUR v roku 2011, z ktorých 350 miliónov EUR bude mať trvalý charakter, a ďalších 154 miliónov EUR (administratívne náklady) v roku 2012; - zvýšenie daní v roku 2011 aspoň o 2 017 miliónov EUR a ďalších 3 678 miliónov EUR v roku 2012, 156 miliónov EUR v roku 2013 a 685 miliónov EUR v roku 2014 prostredníctvom zvýšenia sadzby DPH v prípade reštaurácií a barov z 13 na 23 % od septembra 2011; zvýšenia daní z majetku; zníženia prahu príjmu oslobodeného od dane na 8 000 EUR a zavedenia progresívneho príspevku solidarity; zvýšenia paušálneho zdanenia a poplatkov samostatne zárobkovo činných osôb, zníženia počtu prípadov oslobodenia od dane/výdavkov; zmien v daňovom režime pre tabakové výrobky so zrýchlenou platbou spotrebnej dane, ako aj v štruktúre daní; spotrebnej dane z nealkoholických nápojov; spotrebnej dane zo zemného plynu a skvapalneného plynu; zrušenia daňovej úľavy na vykurovací olej (pre podniky od októbra 2011 a postupne pre domácnosti od októbra 2011 do októbra 2013); zvýšenia dane z vozidiel; havarijných príspevkov na vozidlá, motorky a bazény; zvýšenia pokút za nepovolené stavby a riešenie prípadov porušenia predpisov o plánovaní; zdanenia súkromných člnov a jácht; osobitného poplatku z nehnuteľnosti vysokej hodnoty; a osobitných poplatkov z fajčiarskych priestorov; - zlepšenie daňovej disciplíny v roku 2013 aspoň o 878 miliónov EUR a ďalších 975 miliónov EUR v roku 2014 a 1 147 miliónov EUR v roku 2015; - zvýšenie sociálnych príspevkov v roku 2011 aspoň o 629 miliónov EUR a ďalších 259 miliónov EUR v roku 2012, 714 miliónov EUR v roku 2013, 1 139 miliónov EUR v roku 2014 a 504 miliónov EUR v roku 2015 prostredníctvom úplného zavedenia jednej zjednotenej metódy vyplácania miezd a príspevku na poistenie; zvýšenia sadzieb z príspevkov pre oprávnené osoby OGA a ETAA; zriadenia fondu solidarity oprávnených osôb OAEE; úpravy príspevku v nezamestnanosti pre zamestnancov súkromného sektora; zavedenia príspevku v nezamestnanosti pre samostatne zárobkovo činné osoby a príspevku pre nezamestnaných plateného zamestnancami verejného sektora, ako aj štátnymi podnikmi, miestnou samosprávou a inými verejnými subjektmi; - zvýšenie príjmov miestnej samosprávy v roku 2012 aspoň o 105 miliónov EUR a o ďalších 170 miliónov EUR v roku 2013, 130 miliónov EUR v roku 2014 a 145 miliónov EUR v roku 2015 prostredníctvom zvýšenia príjmov z mýtneho, poplatkov, práv a iných príjmov vyplývajúcich z fúzie miestnych samospráv a zvýšenia miestnej daňovej disciplíny po zavedení požiadavky predložiť potvrdenie miestneho daňového úradu, že daňový subjekt nemá daňové nedoplatky. 5. Napredovanie štrukturálnych reforiem V rámci štrukturálnych fiškálnych reforiem sa dosiahol pokrok, aj keď v niektorých prípadoch je tento pokrok pomalší, než sa plánovalo. Reformy v oblasti daňovej správy nadobúdajú dynamiku, pričom prebieha niekoľko akcií. Akcia na úrovni vlády sa týka hlavne právnych predpisov na zefektívnenie daňovej správy a kontrol, zavedenia účinného systému riadenia projektu a vykonávania stratégie boja proti daňovým únikom s cieľom obnoviť daňovú disciplínu a zlepšiť jej dodržiavanie. Príslušný zákon prijatý parlamentom v marci 2011 je súčasťou širšej 3-ročnej stratégie boja proti daňovým únikom. Reformy rozpočtových inštitúcii pokračujú zriadením parlamentného rozpočtového úradu a vymenovaním jeho riaditeľa a zamestnancov, ako aj reorganizáciou hlavného účtovného úradu. Pokrok sa dosiahol aj pri zaisťovaní včasného poskytovania fiškálnych údajov, hoci ich kvalitu a rozsah treba ďalej zlepšovať. Ďalej sa musí zlepšiť fiškálne riadenie na výdavkovej strane rozpočtu, najmä v súvislosti so zoznamom záväzkov na každom ministerstve a inými subjektmi, než sú štátne. Aj keď sa začali zverejňovať údaje o oneskorených platbách, musí sa zlepšiť náplň a rozsah súborov údajov. Pokrok sa dosiahol v reforme zdravotnej starostlivosti – prvý balík reforiem sa prijal v polovici februára 2011 a jeho zavedenie prebieha vrátane prevádzky databázy ESY.NET, ktorou sa väčšine nemocníc zaisťuje dostupnosť údajov o príjmoch/výdavkoch. Niekoľko štrukturálnych fiškálnych opatrení sa však oneskorilo, vrátane zjednodušenia systému odmeňovania vo verejnom sektore a plnej funkčnosti jednotného platobného orgánu (SPA). Príprava hodnotenia funkčnosti ústrednej správy a sociálnych programov takisto, aj keď s určitým oneskorením, dosahuje pokrok. 6. Privatizácia Schválili sa významné kroky na posilnenie a zrýchlenie programu privatizácie. Grécka vláda patrí medzi európske vlády s najbohatším portfóliom aktív. Toto portfólio zahŕňa kótované a nekótované spoločnosti, koncesie a nehnuteľnosti: budovy a komerčne rentabilné pozemky. Väčšina z týchto aktív neposkytuje žiadny významný príjem; stratové štátne podniky sú skutočne zdrojom nákladov, ktoré musia znášať daňoví poplatníci. Privatizácia týchto aktív prispeje k zníženiu salda verejných financií s malými alebo nijakými nákladmi vzhľadom na budúce príjmy a môže skutočne znížiť náklady. Privatizácia súčasne podporuje hospodársku činnosť a priame zahraničné investície. Vláda stanovila kľúčové aktíva, ktoré treba sprivatizovať (ešte je potrebné stanoviť portfóliá nehnuteľností na privatizáciu) a bol schválený predbežný kalendár privatizácie. Na zrýchlenie postupu a zaistenie nezvratnosti celého procesu sa zavádza vhodné riadenie: zakrátko bude zriadený privatizačný fond vedený nezávislou a profesionálnou radou. Komisia bude mať právo vymenovať do rady jedného pozorovateľa a Euroskupina tiež. Dodržiavanie plánov fiškálnej konsolidácie a privatizácie prispeje k udržaniu pomeru verejného dlhu k HDP. Aj keď Grécko bude musieť vytrvať v presadzovaní fiškálnych úsporných opatrení a znižovanie pomeru dlhu sa pretiahne na dlhé roky, pohyb v pomere dlhu k HDP by mal prispieť k zlepšeniu dôvery trhu ku gréckej ekonomike. 7. ZÁVER Strop deficitu verejných financií (na základe ESA95) na rok 2010 stanovený rozhodnutím Rady sa nedosiahol. V roku 2010 však pomer deficitu v porovnaní s rokom 2009 klesol takmer o 5 bodov. Pomer verejného dlhu k HDP sa zvýšil zo 127,1 % na konci roka 2009 na 142,8 % v roku 2010. V roku 2011 je na dodržanie stropu deficitu potrebné ďalšie opatrenie. Vláda preto vypracovala súbor trvalých opatrení, ktorými sa zníži deficit v nasledujúcich rokoch. V rámci strednodobej fiškálnej stratégie sa stanovili trvalé opatrenia fiškálnej konsolidácie vo výške najmenej 10 percent HDP, aby sa zabezpečilo dosiahnutie cieľových hodnôt deficitu do roku 2014 a udržateľné znižovanie pomeru dlhu k HDP. Očakáva sa, že rozšíreným plánom privatizácie sa dlh zníži o takmer 20 percentuálnych bodov HDP v priebehu piatich rokov. Aj napriek nedodržaniu fiškálneho cieľa v roku 2010 Grécko prijíma potrebné opatrenia na realizovanie potrebných politík, aby zostalo na nastúpenej ceste a odstránilo nadmerný deficit do roku 2014, ako sa požaduje v rozhodnutí Rady. PRÍLOHA I: OPATRENIA, KTORÉ PODĽA ROZHODNUTIA RADY MAJÚ BYŤ PRIJATÉ DO KONCA MARCA 2011. Opatrenia (požadované podľa článku 2 ods. 4 rozhodnutia Rady) | Súčasný stav opatrenia | „Grécko prijme najneskôr do konca marca 2011 tieto opatrenia: | a) (zrušené) | -- | b) uverejnenie komplexných dlhodobých prognóz dôchodkových výdavkov do roku 2060, ako sa ustanovuje v reforme právnych predpisov z júla 2010. Tieto prognózy budú obsahovať dodatkové (podporné) programy, založené na komplexnom súbore údajov, ktoré zhromaždí a spracuje národný orgán pre poistno-matematické prognózy. Prognózy budú predmetom odborného preskúmania a validuje ich Výbor pre hospodársku politiku; | Čiastočne splnené. Dlhodobé prognózy predložené národným orgánom pre poistno-matematické prognózy zahŕňajú štyri hlavné dôchodkové fondy, ktoré predstavujú v roku 2009 výdavky vo výške 9,4 % HDP alebo 2/3 celkových dôchodkových výdavkov v uvedenom roku, 93 % z celkového počtu pracujúcich poistených osôb a 93 % z celkového počtu dôchodcov Grécku. Dostupné prognózy nezahŕňajú všetky podporné fondy, fondy sociálnej starostlivosti, niekoľko fondov verejných korporácií a námorný fond. | c) vláda uhradí oneskorené platby nahromadené v roku 2010 a zníži oneskorené platby z predchádzajúcich rokov; | Nesplnené. Výdavky vyplývajúce z platieb, ktoré sa majú uhradiť dodávateľom, a platieb po termíne splatnosti, sa v prvom štvrťroku 2011 zvýšili. Z údajov, ktoré poskytlo grécke ministerstvo financií, vyplýva, že oneskorené platby na konci marca 2011 predstavujú pre štát až 1,1 miliardy EUR; ide o zvýšenie aspoň o 263 miliónov EUR od konca decembra. Oneskorené platby sú aj na iných úrovniach štátnej správy, ako napríklad na miestnych samosprávach alebo v nemocniciach, ktoré zatiaľ nezohľadnili štvrťročné kritériá výkonnosti. Pre verejnú správu ako celok oneskorené platby na konci marca 2011 predstavujú 6 miliárd EUR. | d) plán strednodobej rozpočtovej stratégie, v ktorom sa určia trvalé opatrenia na fiškálnu konsolidáciu vo výške minimálne 8 % HDP (niektoré z nich už boli stanovené v máji 2010), ako aj pohotovostná rezerva, ktorými sa zaistí dosiahnutie cieľového deficitu do roku 2014 a udržateľné znižovanie pomeru dlhu k HDP. Na verejnú konzultáciu sa strategický plán zverejní pred koncom marca. Strednodobý strategický plán zahŕňa najmä: obozretné makroekonomické prognózy; prognózy základných príjmov a výdavkov štátu a iných vládnych subjektov, opis trvalých fiškálnych opatrení, ich časové rozvrhnutie a ich kvantifikáciu; ročné stropy výdavkov pre každé ministerstvo a fiškálne ciele pre ostatné subjekty štátnej správy do roku 2014, fiškálne prognózy pre verejnú správu nadväzujúce na opatrenia v súlade s cieľovými hodnotami deficitu a dlhu, dlhodobejšie prognózy dlhu založené na obozretných makroekonomických prognózach, stabilných primárnych prebytkoch od roku 2014 a privatizačné plány. Strednodobý strategický plán bude zladený s prebiehajúcou reformou zdravotnej starostlivosti a dôchodkovou reformou a s určitými sektorovými plánmi. Sektorové plány (návrhy plánov budú k dispozícii do konca marca) sa budú vzťahovať najmä reformy daňovej politiky, štátne podniky, mimorozpočtové fondy (právnické osoby verejného sektora a vyčlenené účty), mzdové náklady vo verejnom sektore, verejnú správu, sociálne výdavky, verejné investície a vojenské výdavky. Každý sektorový plán budú riadiť medzirezortné operačné pracovné skupiny; | Zatiaľ nesplnené. Strednodobá fiškálna stratégia sa podľa očakávaní prijme do konca júna 2011. | e) plán proti daňovým únikom, ktorý zahŕňa kvantitatívne výkonnostné ukazovatele, na základe ktorých by správa príjmov bola braná na zodpovednosť; právne predpisy na zjednodušenie podávania opravných prostriedkov v správnych a súdnych konaniach vo veci daňových sporov a požadované zákony a postupy na lepšie riešenie prípadov pochybenia, korupcie a slabej výkonnosti daňových úradníkov vrátane stíhania v prípadoch porušenia povinností a uverejňovanie mesačných správ – vrátane súboru ukazovateľov pokroku – piatich pracovných skupín zriadených na boj proti daňovým únikom; | Čiastočne splnené. Konečný text zákona prijatého parlamentom sa v porovnaní s návrhom, o ktorom sa predtým rokovalo s útvarmi Komisie, významne zmenil a doplnil. Niektoré črty pôvodného návrhu ako metódy nepriameho auditu boli ponechané mimo zákona. | f) podrobný akčný plán s časovým harmonogramom na dokončenie a zavedenie zjednodušeného systému odmeňovania; príprava strednodobého plánu ľudských zdrojov na obdobie do roku 2013 v súlade s pravidlom prijatia 1 nového zamestnanca za 5 odchádzajúcich a spresnenie plánov vyčlenenia kvalifikovaných pracovníkov na prioritné oblasti a uverejňovanie mesačných údajov o pohybe zamestnancov (prijatí, odchádzajúci, transferujúci medzi subjektmi) v rámci viacerých rezortov štátnej správy; | Čiastočne splnené. Existuje správa popisujúca situáciu v oblasti zamestnávania a miezd vo verejnom sektore. Táto správa však strategický časový harmonogram na zefektívnenie tabuliek odmeňovania. | g) realizácia komplexnej reformy systému zdravotnej starostlivosti sa začala v roku 2010 s cieľom udržať verejné výdavky na zdravotníctvo na úrovni najviac 6 % HDP; opatrenia prinášajúce úsporu na liekoch vo výške najmenej 2 miliárd EUR v porovnaní s úrovňou z roku 2010, z toho sa aspoň 1 miliarda EUR ušetrí v roku 2011; zlepšenie účtovných a fakturačných systémov v nemocniciach prostredníctvom: dokončenia zavádzania systémov podvojného akruálneho účtovníctva vo všetkých nemocniciach, používania jednotného systému kódov a spoločného registra pre zdravotnícke potreby; výpočtu stavov a tokov zdravotníckych potrieb vo všetkých nemocniciach pomocou jednotného systému kódov pre zdravotnícke potreby; včasnej fakturácie (najneskôr do dvoch mesiacov) nákladov na liečbu gréckym fondom sociálneho zabezpečenia, ostatným členským štátom a súkromným zdravotným poisťovniam a tým, že sa zaistí, že do konca roka 2011 bude aspoň 50 % objemu liekov používaných v štátnych nemocniciach pozostávať z generických a nepatentovaných liekov tak, že všetky štátne nemocnice budú povinne obstarávať farmaceutické výrobky podľa účinnej látky; | Čiastočne splnené. Vláda schválila zákon č. 3918/2011 o štrukturálnych zmenách zdravotného systému a iných opatreniach, ktorými sa zavádza niekoľko zmien v systéme riadenia a spôsobe, akým sa niektoré služby nakupujú a poskytujú (napríklad systém obstarávania) a regulujú (napríklad lekárne). Zákonom sa takisto zlučuje funkcia zdravotného poistenia štyroch najväčších fondov (IKA-ETAM, OGA, OPAD a OAEE) a zriaďuje sa národná organizácia zdravotných služieb (EOPYY) na nákup zdravotných služieb pre poistencov uvedených fondov. Vo februári 2011 asi 20 nemocníc nemalo vhodný / moderný systém IKT. Pre ostatné nemocnice ministerstvo zdravotnej starostlivosti zriadilo webovú platformu ESY.net, ktorá pôsobí ako systém na integráciu informácií (finančných, administratívnych informácií a informácií o činnosti) zo všetkých nemocníc. Tieto informácie sa zhromažďujú mesačne a posielajú sa ministerstvu zdravotníctva a ministerstvu financií. 132 nemocníc teraz prešlo na systém podvojného akruálneho účtovníctva mesačných výdavkov a príjmov. 119 nemocníc vypracovalo súvahy za rok 2009 a 121 za rok 2010, niektoré nemocnice to však zatiaľ neurobili. Vo februári EKEVYL a EPI vytvorili spoločný kódovací systém pre všetky zdravotnícke potreby, ktorý sa má používať v nemocniciach NHS spolu s webovou platformou na monitorovanie požiadaviek nemocníc. Prebieha proces modernizácie systémov IKT s cieľom dosiahnuť plne integrovaný a automatizovaný systém. V decembri 2010 sa od všetkých nemocníc obežníkom vyžiadala štvrťročná správa (október – december 2010) o nákladoch na lieky vrátane objemu generík a nákladov na ne. Iný obežník mal za cieľ zvýšiť podiel generík v nemocniciach NHS na 50 % do roku 2011. Podiel generík predstavuje doteraz 12,4 %. | h) s cieľom bojovať proti plytvaniu a zlému hospodáreniu v štátom vlastnených spoločnostiach a dosiahnuť fiškálne úspory vo výške minimálne 800 miliónov EUR zákon, ktorým sa zníži primárne odmeňovanie vo verejných podnikoch na podnikovej úrovni najmenej o 10 %, obmedzí sa sekundárne odmeňovanie na 10 % primárneho odmeňovania, zriadi sa strop 4 000 EUR na mesačný hrubý príjem (12 platieb za rok), zvýši sa cestovné v mestskej doprave minimálne o 30 %; ďalej opatrenia na zníženie prevádzkových nákladov vo verejných spoločnostiach o 15 % až 25 % a zákon na reštrukturalizáciu OASA; | Splnené. Zákon č. 3920/2011 o reštrukturalizácii OASA bol prijatý 22. februára 2011. | i) nový regulačný rámec, ktorý uľahčí uzatváranie koncesných zmlúv pre regionálne letiská; | Splnené. Zákon č. 3913/2011 bol prijatý 16. februára 2011. | j) zriadenie nezávislej operačnej pracovnej skupiny pre politiku vzdelávania s cieľom zefektívniť verejný vzdelávací systém (základné, stredné a vyššie vzdelávanie) a dosiahnuť efektívnejšie využívanie zdrojov; | Splnené. | k) prijatie zákona o ustanovení jednotného orgánu verejného obstarávania v súlade s akčným plánom a vypracovanie platformy elektronického obstarávania na báze informačných technológií a zriadenie priebežných míľnikov v súlade s akčným plánom vrátane testovania úvodnej verzie, dostupnosti všetkých funkcií pre všetky zmluvy a postupného zavedenia povinného používania systému elektronického obstarávania na dodávky tovaru, služieb a práce; | Vykonávanie prebieha. Návrh zákona o ustanovení jednotného orgánu verejného obstarávania je v súlade s akčným plánom, ktorý schválila Komisia a Grécko v septembri 2010. Zmluva o zabezpečení platformy elektronického obstarávania nebola podpísaná. | l) zákon, ktorým sa stanovuje kvalifikácia a povinnosti účtovníkov, ktorí majú byť vymenovaní na všetkých ministerstvách a hlavných subjektoch štátnej správy a ktorí budú zodpovedať za zaistenie riadnych finančných kontrol; vymenovanie finančných účtovníkov a zrýchlenie procesu, ktorým sa ustanovujú zoznamy záväzkov a operatívne zoznamy vzťahujúce sa na celú verejnú správu (okrem najmenších subjektov). | Čiastočne splnené. Finanční účtovníci boli vymenovaní, zatiaľ však nie sú plne funkční. Zoznamy záväzkov zatiaľ nie sú funkčné vo všetkých verejných subjektoch. | [1] Ú. v. EÚ L 145, 11.6.2010, s. 6. [2] KOM(2011) 85 v konečnom znení. [3] „The Economic Adjustment Programme for Greece – Fourth Review“, (Program úpravy hospodárstva Grécka – druhé preskúmanie), Európske hospodárstvo – Občasník (2011). Pre podrobnejšie posúdenie vývoja v oblasti makroekonomickej, finančnej, fiškálnej a štrukturálnej reformy sa čitateľovi odporúča tento dokument. [4] Memorandum o hospodárskej a finančnej politike a memorandum o porozumení ustanovujúce osobitné podmienky hospodárskej politiky z 3. mája, aktualizované 23. februára 2011. [5] The Economic Adjustment Programme for Greece – Report submitted in accordance with Council Decision – May 2011 (Program úpravy hospodárstva Grécka – správa predložená v súlade s rozhodnutím Rady – máj 2011) . Správu predložila grécka vláda 17. júna 2011. Je k dispozícii na stránke: http://ec.europa.eu/economy_finance/eu/countries/greece_en.htm. [6] Pomery k HDP sú indikatívne. V rozhodnutí Rady sa pomery k HDP vzťahujú na hodnoty nominálneho HDP dostupné v máji: 8,0 % HDP v roku 2010; 7,6 % HDP v roku 2011; 6,5 % HDP v roku 2012; 4,9 % v roku 2013 a 2,6 % HDP v roku 2014. [7] Po zohľadnení hodnoty dlhu za rok 2010 upravenej v apríli 2011 a po najnovších prognózach nominálneho HDP to zodpovedá týmto stropom pomeru dlhu: 143 % HDP v roku 2010; 154 % HDP v roku 2011; 158 % HDP v roku 2012; 159 % v roku 2013 a 157 % HDP v roku 2014. [8] Ú. v. EÚ L 241, 14.9.2010, s. 12. [9] Ú. v. EÚ L 26, 29.1.2011, s. 15. [10] Ú. v. EÚ L 110, 29.4.2011, s. 26. [11] Tlačová správa Eurostatu č. 60/2011 z 26. apríla 2011. [12] „The Economic Adjustment Programme for Greece – Third Review“ (Program úpravy hospodárstva Grécka – tretie preskúmanie), Európske hospodárstvo – Občasník č. 77 (február 2011). [13] Oneskorené platby sú aj na iných úrovniach štátnej správy, ako napríklad na miestnych samosprávach alebo v nemocniciach, ktoré zatiaľ nezohľadnili štvrťročné kritériá výkonnosti. [14] V predchádzajúcom hodnotení programu úpravy už útvary Komisie zistili rozdiel aspoň 0,75 % HDP.